翠羽辭
作者：梅堯臣
朝代：宋

paragraphs: 秦女乘鸞遺翠羽，落在人間與風舞。
風休不歸誰作主，此郎拾取裝金縷。
郎家主婦愛且憐，繫向裙腰同出處。
朝來鄰里偶經過，方朔鄒枚爭欲覩。
主人重客苦留連，急走鈿車令去取。
酒巡未匝掩閤扉，忽已聞歸報鸚鵡。
重勻朱粉臨鏡臺，促息不停催出戶。
正抱琵琶穩繫絛，輥作輕雷攏作雨。
自解彈成啄木聲，豈唯能寫胡人語。
醉眼流波入鬢時，絃慢邀郎緊絃柱。
身柔柱澀郎力微，欲倩傍人頻顧主。
主何磊落風味多，就請上賓無不許。
相疎情遠誰稱渠，畫撥當胸客當去。